書徐經坂先誌
作者：陳杰
朝代：宋

paragraphs: 青霞餘絢皆成章，虎變龍匿超故常。
異時欣然讀奇崛，觸眼慘淡令人傷。
矢心爲詞血爲筆，沈恨欲訴天茫茫。
波瀾收卷見至性，星斗隠翳回幽光。
題將片石寄冥漠，意與萬古生凄凉。
山靈護持夜半泣，悲風著木春無芳。
伯庸罔極白日短，龍舒歸夢青山長。
萬鍾不解羊棗痛，一死儻補南陔亡。
載之實錄非虛譽，斯文知心地下郎。
檀弓孝經不浪許，椽筆足徵老玉堂。